**Vides aizsardzības un reģionālās attīstības ministrijas un**

**Latvijas Pašvaldību savienības 2024. gada sarunu**

**PROTOKOLS**

Peldu ielā 25, Rīgā 2024. gada 23. maijā

*Sarunu dalībnieki:*

**Vides aizsardzības un reģionālās attīstības ministrijas (turpmāk – VARAM) pārstāvji:**

Inga Bērziņa – *Vides aizsardzības un reģionālās attīstības ministre*

Ainārs Sviklis *– VARAM Ministres padomnieks informācijas un komunikāciju tehnoloģiju jautājumos*

Sabīne Spurķe – *VARAM Ministres padomniece komunikācijas jautājumos*

Ilze Oša – *VARAM valsts sekretāra vietniece reģionālās attīstības jautājumos*

Gatis Ozols – *VARAM valsts sekretāra vietnieks digitālās transformācijas jautājumos*

Uģis Bisenieks – *Valsts pārvaldes pakalpojumu attīstības departamenta direktors*

Svetlana Sergejeva *– VARAM Investīciju politikas departamenta direktore*

Jevgēņija Butņicka – *VARAM Valsts ilgtspējīgas attīstības plānošanas departamenta direktore*

Ieva Upīte-Veiskate – *VARAM Sabiedrisko attiecību nodaļas speciāliste*

Arnis Šults *– VARAM vadošais eksperts*

Dzintra Muzikante – *VARAM Valsts ilgtspējīgas attīstības plānošanas departamenta Teritoriju attīstības izvērtēšanas nodaļas vadītājas vietniece*

Ilze Sniega-Sniedziņa – *VARAM Valsts ilgtspējīgas attīstības plānošanas departamenta Teritoriju attīstības izvērtēšanas nodaļas vecākā eksperte*

Maija Brunava *– VARAM Valsts ilgtspējīgas attīstības plānošanas departamenta Teritoriju attīstības izvērtēšanas nodaļas vecākā konsultante*

**Latvijas Pašvaldību savienības (turpmāk – LPS) pārstāvji:**

Gints Kaminskis – *LPS priekšsēdis*

Ivita Peipiņa – *LPS* *padomniece reģionālās attīstības jautājumos*

Karīna Miķelsone – *Ādažu novada domes priekšsēdētāja*

Andra Feldmane – *LPS* *padomniece uzņēmējdarbības jautājumos*

Guntars Krasovskis – *LPS padomnieks informācijas tehnoloģiju jautājumos*

Liene Užule – *LPS Komunikācijas nodaļas vadītāja*

Sandra Bērziņa *– LPS padomniece vides jautājumos*

Lāsma Ūbele – *LPS padomniece finanšu un ekonomikas jautājumos*

Gita Avote – *Valkas novada domes priekšsēdētāja*

Andrejs Ence – *Mārupes novada domes priekšsēdētājs*

Raivis Kalējs – *Dienvidkurzemes novada domes priekšsēdētāja vietnieks attīstības jautājumos*

Aivars Priedols – *Dienvidkurzemes novada domes priekšsēdētājs*

Vita Paulāne – *Ropažu novada domes priekšsēdētāja*

Reinis Plešaunieks – *Siguldas novada pašvaldības IT nodaļas vadītājs*

Sintija Biša – *Liepājas pārstāvniecības Rīgas biroja vadītāja*

Gatis Štolcers – *Rīgas valstspilsētas pašvaldības Apkaimju attīstības nodaļas vadītājs*

Uldis Rakstiņš – *Rīgas valstspilsētas pašvaldības Finanšu departamenta direktors*

Gunārs Šliseris – *Rīgas Apkaimju iedzīvotāju centra Klientu atbalsta un metodikas pārvaldes Klientu apkalpošanas nodaļas vadītājs*

Dace Rudēvica – *Tukuma novada pašvaldības Finanšu nodaļas vadītāja*

Baiba Pļaviņa – *Tukuma novada pašvaldības izpilddirektora vietniece administratīvajos un kapitālsabiedrību jautājumos*

Alise Jurisone – *Rīgas valstspilsētas pašvaldības eksperte*

Guna Bazone – *Rīgas valstspilsētas pašvaldības eksperte*

Inita Vilnīte – *Ogres novada pašvaldības eksperte*

Ginta Reinsons – *Rīgas valstspilsētas Civilās aizsardzības un operatīvās informācijas pārvaldes vadītājs*

Kristīne Danovska – *Ķekavas novada pašvaldības Attīstības pārvaldes vadītāja*

Jolants Austrups – *Ķekavas novada domes izpilddirektora vietnieks*

*Protokolē:*

Dzintra Muzikante – *VARAM Valsts ilgtspējīgas attīstības plānošanas departamenta* *[Teritoriju attīstības izvērtēšanas nodaļa](https://www.varam.gov.lv/lv/strukturvieniba/teritoriju-attistibas-izvertesanas-nodala)s vadītāja vietniece*

Ivita Peipiņa – *LPS padomniece reģionālās attīstības jautājumos*

*Sarunas sāk:* plkst. 10:00.

**DARBA KĀRTĪBA**

1. Pašvaldību aizņemšanās iespējas 2025. gadā un turpmākajos gados (aizdevumu vajadzības).
2. Investīciju programmas atjaunošana (atbalsta nosacījumi).
3. Līdzdalības budžeta ieviešana ar 2025. gadu.
4. Par turpmāko VPVKAC darbību un paplašināšanu, vienlaikus nodrošinot valsts pakalpojumu pieejamību un palielinot adekvātu valsts finansējumu to darbības nodrošināšanai un ES Atveseļošanas un noturības mehānisma plāna 2. komponentes "Digitālā transformācija" 2.1. reformu un investīciju virziena "Valsts pārvaldes, tai skaitā pašvaldību, digitālā transformācija" investīcijas 2.1.2.1.i. projekta "Pakalpojumu sniegšanas reformas atbalsts" ieviešanu.
5. Kā risināt jautājumu par līdzfinansējumu pašvaldībām IT platformu uzturēšanai, kā arī izvērtēt iespēju valsts pusē sakārto datu ieguvi atbilstoši Ministru kabineta 2017. gada 7. novembra noteikumiem Nr. 658 “Noteikumi par civilās aizsardzības plānu struktūru un tajos iekļaujamo informāciju”.
6. Pašvaldību institūciju cilvēkresursu novērtējums un pastāvīgs noslodzes un produktivitātes monitorings.
7. Dažādi.
8. **Pašvaldību aizņemšanās iespējas 2025. gadā un turpmākajos gados (aizdevumu vajadzības)**

**VARAM viedoklis:**

Saskaņā ar Ministru kabineta 2024. gada 5. marta noteikumiem Nr. 159 “Kritēriji un kārtība, kādā tiek izvērtēti pašvaldību investīciju projektu pieteikumi valsts budžeta aizdevuma saņemšanai” (turpmāk – MK noteikumi Nr. 159) atbilstoši gadskārtējam valsts budžeta likumam valsts budžeta aizdevumi piešķirami šādiem mērķiem:

* jaunu pirmsskolas izglītības iestāžu būvniecībai vai esošu pirmsskolas izglītības iestāžu paplašināšanai, lai mazinātu rindas uz vietām pirmsskolas izglītības iestādēs;
* pirmsskolas izglītības iestāžu infrastruktūras attīstīšanai;
* ilgtspējīgas pamatizglītības un vidējās izglītības nodrošināšanas funkcijas īstenošanai, kā arī skolu tīkla sakārtošanai;
* ceļu, tai skaitā projektā paredzēto inženiertīklu, būvniecībai.

MK noteikumi Nr. 159 ir veidoti kā pastāvīgi, līdz ar to arī 2025. gadā un turpmākajos gados valsts budžeta aizdevumi būs pieejami atbilstoši MK noteikumiem Nr. 159, ja to paredzēs gadskārtējā valsts budžeta likums. Gadījumā, ja gadskārtējā valsts budžeta likumā tiks iekļauti jauni aizdevumu mērķi, tad MK noteikumos Nr. 159 tiks veikti attiecīgi grozījumi.

* Līdz 2024. gada 25. aprīlim VARAM ir saņēmusi 2 projekta pieteikumus par pirmsskolas iestāžu infrastruktūras attīstību no Rīgas valstspilsētas pašvaldības, par kuru VARAM ir sniegusi pozitīvu atzinumu.
* 2024. gadā pašvaldības var saņemt valsts budžeta aizdevumus iekšējās drošības investīciju projektu īstenošanai – policijas infrastruktūras izveidei un uzlabošanai, ievērojot nosacījumu, ka ir sniegts VARAM pozitīvs atzinums par projekta atbilstību pašvaldības attīstības programmai un projekta nepieciešamību pašvaldības autonomās funkcijas ilgtspējīgai nodrošināšanai. VARAM ir izveidojusi projektu pieteikumu vērtēšanas komisiju, kurā ir pārstāvji no VARAM, Iekšlietu ministrijas un plānošanas reģioniem. Līdz 2024. gada 20. maijam vēl neviena pašvaldība nav iesniegusi projektu pieteikumu VARAM.
* 2024. gadā tāpat kā iepriekšējos gados pašvaldībām ir iespējas saņemt valsts budžeta aizdevumus pašvaldību prioritārajiem projektiem. Par šiem projektiem nav nepieciešams VARAM atzinums, un pašvaldības aizdevumu pieteikumus pa tiešo var iesniegt Finanšu ministrijā.
* Ir nepieciešams pašvaldību viedoklis par pašvaldību aizdevumu vajadzībām turpmākajos gados.

**LPS viedoklis:**

LPS saglabā konceptuālo uzstādījumu pakāpeniski nodrošināt pašvaldībām iespēju aizņemties investīciju projektu realizācijai atbilstoši katras pašvaldības attīstības programmas investīciju plānam. Lai uz to virzītos, 2025. gadā un vidējā termiņā plānots:

1. Paplašināt pašvaldību aizņemšanās iespējas ar papildu mērķiem valsts budžetā, attiecīgi papildinot arī Ministru kabineta 05.03.2024. noteikumus Nr.159 “Kritēriji un kārtība, kādā tiek izvērtēti pašvaldību investīciju projektu pieteikumi valsts budžeta aizdevuma saņemšana” (piemēram, sociālās infrastruktūras attīstība; IT infrastruktūras atjaunošana un pilnveidošana; kultūras infrastruktūras attīstība; sporta infrastruktūras attīstība, tai skaitā bērnu un jauniešu sporta un aktīvās atpūtas infrastruktūras projekti; pašvaldības ēku energoefektivitātes pasākumi (pārbūve vai atjaunošana);

2. Palielināt aizņēmuma summu pašvaldību prioritārajiem investīciju projektiem valsts budžeta likumā (2024. gadā prioritārajiem investīciju projektiem noteiktas šādas aizņēmuma summas: Rīgas valstspilsētas pašvaldībai – 6 milj. *euro*, pārējām pašvaldībām – 1,5 milj. *euro*).

**Puses vienojas:**

1. 2025. gada valsts budžeta un budžeta ietvara 2025., 2026. un 2027. gadam sagatavošanas procesā izvērtēt pašvaldību aizņemšanās iespēju paplašināšanu ar papildu mērķiem.
2. Atbalstīt LPS prasību palielināt aizņēmuma summas pašvaldību prioritārajiem investīciju projektiem 2025. gadā.
3. **Investīciju programmas atjaunošana (atbalsta nosacījumi)**

**VARAM viedoklis:**

Lai pašvaldībām sniegtu atbalstu skolu tīkla sakārtošanas procesā, VARAM virza iniciatīvu par pastāvīga (ikgadēja) nacionālā reģionālās attīstības fonda izveidi, kura ietvaros pašvaldībām būtu pieejamas mērķdotācijas investīcijām. Šāda nacionālā reģionālās attīstības fonda izveides mērķis ir sniegt atbalstu pašvaldībām valstiski nozīmīgu reformu īstenošanai, tai skaitā 2025.–2026. gadā izglītības tīkla sakārtošanai, savukārt turpmākajos gados mērķdotācija varētu tikt novirzīta arī citām būtiskām reformām/prioritātēm. Šobrīd plānotais nacionālā reģionālās attīstības fonda kopējais finansējums sastāda 75 milj. *euro* gadā. Finansējuma piesaistes iespējas vērtējamas likumprojekta “Par valsts budžetu 2025. gadam un budžeta ietvaru 2025., 2026. un 2027. gadam” ietvarā.

**Atbalstāmās darbības**: jaunu skolu un piebūvju būvniecība, esošo izglītības iestāžu ēku atjaunošana un pārbūve, mācību telpu aprīkojuma iegāde, sporta infrastruktūras būvniecība un atjaunošana izglītības procesam, teritorijas labiekārtošana, valsts un pašvaldību autoceļu sakārtošana, autobusu (t.sk. iekšdedzes dzinēja) iegāde.

**Finansējuma sadales principi**:

Finansējums pašvaldībai: 0,5-2 milj. *euro*/gadā, Rīgai – 5 milj. *euro*/gadā;

Finansējuma izlietojums: 1-3 gadu laikā (t.sk. 2-gadīgie projekti);

Finansējums projektam: minimāli 200 tūkst. *euro*, maksimāli 3 milj. *euro*, Rīgai – 10 milj. *euro* (var iesniegt vairākus projektus, vienā projektā var iekļaut vairākas aktivitātes); Līdzfinansējums (reģionālā diferenciācija pēc IKP): 20% (RPR) – 15% (KPR, ZPR, VPR), 10% (LPR).

**Kritēriji/nosacījumi**:

Finansējums tiek piešķirts, ja izpildīts “*mājasdarbs*” – vai ir vienošanās ar Izglītības un zinātnes ministriju (turpmāk – IZM) par skolu tīkla sakārtošanu;

Prioritāri atbalsts projektiem ar finanšu avotu kombināciju (ES fondi, aizdevumi, publiskās-privātās partnerības projekti);

Projekta gatavība: ir jābūt iepirkuma rezultātam, t.sk. apvienotā iepirkuma gadījumā;

Projekta saskaņojums ar IZM un Satiksmes ministriju.

**LPS viedoklis:**

LPS atbalsta VARAM iniciatīvu par pastāvīga (ikgadēja) nacionālā reģionālās attīstības fonda izveidi no 2025. gada ar finansējumu 75 milj. *euro* gadā. LPS uzskata, ka pēc 2026.gada jāpapildina atbalstāmās darbības, paredzot tā pašvaldību Investīciju plānu realizēšanai.

**Puses vienojas:**

1. Atbalstīt VARAM iniciatīvu par pastāvīga (ikgadēja) nacionālā reģionālās attīstības fonda izveidi no 2025. gada ar minimālo finansējumu 75 milj. euro gadā.
2. Izvērtēt nākotnē atbalstāmo darbību paplašinājumu.
3. **Līdzdalības budžeta ieviešana ar 2025. gadu**

**VARAM viedoklis:**

Lai līdzdalības budžetu varētu īstenot visās pašvaldībās Latvijā, tiek veidots atbalsta rīks jeb līdzdalības budžeta informācijas sistēma, kas sniegs iespēju e-vidē visām pašvaldībām organizēt līdzdalības budžeta projektu ideju konkursus, savukārt iedzīvotājiem – gan piedalīties līdzdalības budžeta iniciatīvā, iesniedzot projektu ideju pieteikumus vai balsojot par projektu idejām, gan aplūkot citos līdzdalības budžeta projektu ideju konkursos iesniegtos teritorijas attīstības projektu īstenošanas piemērus.

Līdzdalības budžeta informācijas sistēma (turpmāk – LBIS) tiek ieviesta par ES Atveseļošanās fonda (AF) līdzekļiem un valsts budžeta finansējumu PVN izmaksu segšanai, VARAM īstenojot projektu “Līdzdalības budžeta pārvaldību nodrošinošas koplietošanas platformas attīstība un ieviešana” (projekta sadarbības partneris – Valsts reģionālās attīstības aģentūra). Lai izstrādātu atbalsta e-rīku pašvaldībām un vienlaikus efektīvi izmantotu jau esošās informācijas sistēmas, AF projekta ietvaros tiek pilnveidota jau šobrīd pašvaldību rīcībā esoša informācijas sistēma – Teritorijas attīstības plānošanas informācijas sistēma (TAPIS), tādējādi sniedzot iespēju pašvaldību attīstības plānošanas speciālistiem īstenot attīstības plānošanas procesus vienuviet. Savukārt līdzdalības budžeta informācijas sistēmas publiskā daļa tiek veidota valsts vienotajā ģeotelpiskās informācijas portālā GeoLatvija.lv. Līdzdalības budžeta informācijas sistēmu plānots izstrādāt līdz 2024. gada beigām, lai pašvaldības līdzdalības budžetu varētu nodrošināt no 2025. gada 1. janvāra.

Līdz šim AF projekta ietvaros ir izstrādāts līdzdalības budžeta informācijas sistēmas publiskās daļas prototips, kā arī uzsākts darbs pie pašas līdzdalības budžeta informācijas sistēmas administratora vides un publiskās daļas izveides. VARAM informācijas sistēmas izstrādes un ieviešanas procesā ir organizējusi vairākas darba grupas, kuru ietvaros ir iesaistīti gan pašvaldību, gan nevalstisko biedrību un nodibinājumu (NVO) pārstāvji, t.sk. LPS un LLPA, ņemot vērā, ka līdzdalības budžeta informācijas sistēmas funkcionalitātei ir tieša ietekme uz visām pašvaldībām. VARAM darba grupas ar pašvaldību un NVO pārstāvju dalību turpinās organizēt arī 2024. gadā, lai ieviestu lietotājiem iespējami ērti lietojamu risinājumu.

Šobrīd izstrāde norit pēc plānotā laika grafika, līdz ar to plāns ir to izstrādāt līdz 2025. gada 1. janvārim. Lai nodrošinātu veiksmīgu LBIS darbību, 2024. gada beigās plānots praktisks seminārs pašvaldību darbiniekiem, kurā sniegtu informāciju par sistēmas darbību. Iedzīvotājiem plānots izstrādāt īsus informatīvus video – kā iesniegt projektus un kā par tiem nobalsot.

**LPS viedoklis:**

Lai līdzdalības budžetu varētu ieviest visās Latvijas pašvaldībās, LPS sava Norvēģu projekta ietvaros organizēja pašvaldību politiķu un semināru ciklu par iedzīvotāju iesaistes jautājumiem. LPS uzskata, ka laikā, kad līdz līdzdalības budžeta ieviešanai palicis pusgads, VARAM līdz augustam jāveic šī brīža problēmjautājumu un sastopamo grūtību apkopojums, un septembrī jāieplāno seminārs, kur analizēt un aktualizēt šos jautājumu.

**Puses vienojas:**

VARAM līdz 15.10.2024. organizē praktisku semināru pašvaldībām, kurās tiek atbildēts uz problēmjautājumiem līdzdalības budžeta ieviešanā un LBIS rīku.

1. **Par turpmāko VPVKAC darbību un paplašināšanu, vienlaikus nodrošinot valsts pakalpojumu pieejamību un palielinot adekvātu valsts finansējumu to darbības nodrošināšanai un ES Atveseļošanas un noturības mehānisma plāna 2. komponentes "Digitālā transformācija" 2.1. reformu un investīciju virziena "Valsts pārvaldes, tai skaitā pašvaldību, digitālā transformācija" investīcijas 2.1.2.1.i. projekta "Pakalpojumu sniegšanas reformas atbalsts" ieviešanu**

**VARAM viedoklis:**

VARAM īstenotā Atveseļošanas un noturības mehānisma plāna 2. komponentes "Digitālā transformācija" 2.1. reformu un investīciju virziena "Valsts pārvaldes, tai skaitā pašvaldību, digitālā transformācija" investīcijas 2.1.2.1.i. projekta "Pakalpojumu sniegšanas reformas atbalsts" (turpmāk – Projekts) mērķis ir izvērst un funkcionāli stiprināt esošo Valsts un pašvaldību vienoto klientu apkalpošanas centru (turpmāk – VPVKAC) tīklu, izvēršot esošo VPVKAC tīklu līdz pagastu līmenim, veidojot vienotu pakalpojumu sniegšanas kontaktpunktu tīklu, kam ir nepieciešamie tehnoloģiskie rīki un procesi klientu apkalpošanas funkcijas nodrošināšanai klātienē un attālināti. Izmantojot Projekta līdzekļus, Ministrija segs izmaksas, kas saistītas ar jaunu VPVKAC atvēršanu, ievērojot MK 2023. gada 5. septembra noteikumos Nr. 505 “Kārtība, kādā izmanto valsts budžeta likumā paredzēto apropriāciju valsts un pašvaldību vienoto klientu apkalpošanas centru tīkla izveidei, uzturēšanai un publisko pakalpojumu sistēmas pilnveidei” ietvertos nosacījumus un ierobežojumus. Lai apzinātu pašvaldības vajadzības VARAM lūdza pašvaldības izvērtēt iespēju pašvaldībā izveidot novada nozīmes vai vietējās nozīmes VPVKAC kā vienotu pakalpojumu sniegšanas kontaktpunktu. Izvērtējot pašvaldību iespējas un vajadzības VARAM atbilstoši plānos Projekta aktivitātes, izvēršot esošo VPVKAC tīklu. Kopējais projektā sākotnēji plānotais jauno VPVKAC punktu atvēršanas skaits – 372 jauni kontaktpunkti.

Ievērojot 14.03.2024. VARAM un LPS sanāksmes laikā diskutēto, VARAM projekta īstenošanas ietvaros, ir veicis aptauju visās novadu un valstspilsētu pašvaldībās, aicinot pašvaldības izvērtēt jau esošo VPVKAC kontaktpunktu tīkla pārklājumu pašvaldībā un sniegt informāciju par attiecīgajā pašvaldībā nepieciešamo papildus VPVKAC kontaktpunktu skaitu, kurus izveidot projekta ietvaros.

Veiktās aptaujas rezultātā, tika saņemta informācija no pašvaldībām par gatavību atvērt kopskaitā 99 VPVKAC kontaktpunktus. Tuvākajos mēnešos ar pašvaldībām, kas izteikušas gatavību piedalīties projekta īstenošanā un atvērt jaunus VPVKAC kontaktpunktus, tiks turpināts darbs, aicinot pašvaldības iesniegt nepieciešamos dokumentus VARAM par dalību projektā – pašvaldības lēmums par jaunu VPVKAC kontaktpunktu atvēršanu un lēmums par dalību projektā. Pēc minēto dokumentu saņemšanas ar attiecīgajām pašvaldībām tiks slēgts sadarbības līgums par sadarbību projekta aktivitāšu īstenošanā.

Lai nodrošinātu sekmīgu projekta īstenošanu un nodrošinātu mērķtiecīgas un stratēģiskas investīcijas VPVKAC tīkla pilnveidošanā un ne tikai paplašināšanā, bet arī efektivizācijā, gan projekta ietvaros, gan arī pēc projekta īstenošanas pabeigšanas, VARAM projekta ietvaros plāno veikt padziļinātu pētījumu / analīzi, piesaistot ārpakalpojuma sniedzēju.

Pētījuma veikšana tiks paredzēta 2024. gada ietvaros par tā gaitu un rezultātiem regulāri informējot LPS.

2024. gada 2. maijā **35 pašvaldībās darbojas** **215** VPVKAC, 1 VPVKAC Siguldas novadā uzsāks darbu 2024. gada septembrī. Jaunu VPVKAC izveide turpmākos gados līdz 2026. gadam paredzēta, īstenojot projektu “Pakalpojumu sniegšanas reformas atbalsts”, kas apstiprināts ar MK 2023. gada 9. augusta rīkojumu Nr. 510. 2024. gada 1. ceturksnī reģistrēts atbalsts valsts un pašvaldību pakalpojumiem: **53 745** gadījumi, no tiem 36 993 reizes sniegts atbalsts par VPVKAC groza pakalpojumiem, tostarp, pieņemti 14 581 pieteikumi, sniegts informatīvs atbalsts 22 412 reizes. Vidējais vienā VPVKAC reģistrētais atbalsts valsts un pašvaldību pakalpojumiem ir 106 gadījumi/mēnesī, no tiem atbalsts valsts iestāžu pakalpojumiem ir 73 gadījumi/mēn. (~3,4 pakalpojumi dienā, grozs).2023. gadā tīklā reģistrēts atbalsts valsts un pašvaldību pakalpojumiem: **177 721** gadījumi, no tiem – atbalsts 136 767 valsts iestāžu pakalpojumu pieteikšanai. Vidējais vienā VPVKAC reģistrētais atbalsts valsts un pašvaldību pakalpojumiem ir 1 237 gadījumi/gadā, no tiem atbalsts valsts iestāžu pakalpojumiem ir 889 gadījumi/gadā (~**3,5 atbalsta gadījumi dienā, grozs**).

**VPVKAC pakalpojumu klāsta paplašināšana un attālinātas konsultācijas ar iestāžu speciālistiem.** 2023. gadā VPVKAC tīkla grozu veido 13 valsts iestāžu 123 pakalpojumi, no tiem 54 pakalpojumu pieteikumi tiek pieņemti papīra formā vai klienta vārdā tiek pieteikti elektroniski. Pieprasītākie ir VSAA un VID pakalpojumi. 2024. gadā notiek darbs pie pakalpojumu klāsta paplašināšanas, piemēram, saņemti pieteikumi jaunu pakalpojumu iekļaušanai VPVKAC pakalpojumu grozā no LVRTC, CVK, NVA, NVD, VI un VTUA. Aktualizētais pakalpojumu klāsts iekļauj 17 iestādes, 137 pakalpojumus, pamatā – informatīvs atbalsts un palīdzība pašpieteikšanai. VPVKAC Uzraudzības komitejas sēde jaunā pakalpojumu klāsta apstiprināšanai noritēs š. g. 28. maijā.

**Attālināta saziņa ar iestādes speciālistu**. 2024. gada 1. pusgadā pabeigta jaunas funkcionalitātes – rindu pieteikumu sistēmas testēšana 25 VPVKAC-os. Līdz ar to attālinātās konsultācijas sistēma ar jauno rindu pierakstu darbojas un pašvaldības nav ziņojušas par darbības pārtraukumiem. Plānots, ka 2024. gada beigās visi VPVKAC varēs nodrošināt attālinātā ierēdņa konsultācijas. VARAM ir aptaujājis VPVKAC-us un 2. pusgadā plāno iepirku dokumentu kameras tiem VPVKAC, kuriem tādu vēl nav. Jauna konsultēšanas kanāla – attālinātā ierēdņa konsultācijas – skaits pamazām palielinās:

**Valsts iestāžu klātienes apkalpošanas struktūrvienību darbība reģionos.** Digitālās transformācijas pamatnostādnes nosaka, ka valsts pakalpojumu klātienes klientu apkalpošanas kanālus arvien plašāk jāaizstāj ar elektroniskajiem kanāliem, un iedzīvotāju un uzņēmējsabiedrību, kuriem elektroniskie pakalpojumu piegādes kanāli nav pieejami, klātienes apkalpošana nododama VPVKAC. VZD iespējami plāno klātienes apkalpošanas pārtraukšanu Bauskā no 01.06.2024., un pārtrauc klātienes apkalpošanu Balvos, Ludzā, Tukumā. VSAA pārtrauc klātienes apkalpošanu Smiltenē. Tā vietā VPVKAC nodrošina attālinātā ierēdņa konsultāciju par visiem VZD pakalpojumiem un 90% VSAA pakalpojumu pieteikumu pieņemšanu. No citām iestādēm informācija par klātienes apkalpošanas struktūrvienību aizvēršanu nav saņemta.

**Valsts budžeta dotācija VPVKAC darbībai.** Valsts budžeta dotācija tiek piešķirta primāri esošo saistību izpildei, t. i., VPVKAC darbības nodrošināšanai. Neizlietotā daļa var tikt novirzīta jaunu VPVKAC izveidei, tomēr, ņemot vērā apstiprināto ANM finansējumu, jaunu VPVKAC izveidošana 2024.-2026. gadā paredzēta no ANM finansējuma. Vides piekļūstamības uzlabošana ēkām, kurās izvietots VPVKAC, skatāma Labklājības ministrijas pārziņā esošo atbalsta programmu ietvaros. 2023. gadā un 2024. gadā dotācija tiek piešķirta šādā apmērā - par katru VPVKAC – **1 200 *euro* gadā**; par katru kvalitatīvi sniegtu pakalpojumu – **2 *euro***; kā arī par katru jauno VPVKAC – summāri iepriekšējā gadā sniegto pakalpojumu kopsumma x 2 *euro*. Dotāciju var izmantot gan darbinieku darba samaksai, gan tās ēkas daļas uzturēšanai, kurā izvietots VPVKAC. VARAM aicina pašvaldības aktīvi aicināt iedzīvotājus apmeklēt VPVKAC, informēt par pieejamajiem pakalpojumiem, kā arī piedāvāt VPVKAC ne tikai valsts pakalpojumus, bet arī pašvaldību pakalpojumus, kā to nosaka MK 04.07.2017. noteikumi Nr. 401.

**LPS viedoklis:**

LPS jau vairāku gadu garumā vērsusi uzmanību uz to, ka pašvaldībām paredzētā dotācija ir nemainīga 940 394 *euro* no 2014. gada un netiek plānots to palielināt, pret ko kategoriski iebilstam. Katru gadu notiek un tiek plānota VPVKAC un KAC tīkla paplašināšana, tiek paplašināts sniegto apkalpojumu klāsts un pieaug pakalpojumu pieteikumu skaits. Līdz ar to reāli dotācijas apjoms uz katru vienību atalgojumam samazinās, dotācija nesedz daudzas izmaksu pozīcijas.

Jau šobrīd VARAM uzskaita pakalpojumu sniegšanu, bet reālās izmaksas gan darbinieku atalgojumam, gan VPVKAC uzturēšanai nav apkopotas. Pēc vispusīgas analīzes VARAM būtu jāatspoguļo reālās summas, kādas nepieciešamas turpmākos 3 gadus katram VPVKAC, kas darbojas jau šobrīd un tiks izveidoti projektā “Pakalpojumu sniegšanas reformas atbalsts”, kā arī jānorāda tā finansējuma apjomi. LPS nav informēta, kādu informāciju VARAM ieguvis izpētot procesus reģionos un kāds ir ministrijas nākotnes redzējumu šajā kontekstā.

LPS vēlas saņemt atbildes par to, kādas ir VARAM plānotās aktivitātes projekta rezultātu nodrošināšanā, kādi ir risinājumi VPVKAC attīstībai, ja nav pietiekams pašvaldību pieteikumu skaits tīkla paplašināšanai, kā arī VARAM redz valsts iestāžu reģionālo tīklu attīstību un to sasaisti ar VPVKAC pakalpojumu grozu. LPS vērš uzmanību uz to, ka nepieciešams specifisks redzējums par klientu apkalpošanas centru attīstību Rīgas valstspilsētā, kurā jau ir pieejami valsts pakalpojumu sniedzēji.

**Puses vienojas:**

1. VARAM līdz 2024. gada 1. oktobrim veikt reālo budžeta dotācijas apjoma aprēķinu, kāds nepieciešams VPVKAC darbības nodrošināšanai 2025. gadā. Turpmākajiem gadiem finansējumu VPVKAC darbības nodrošināšanai, ieskaitot palielinājumu, vērtēt, ņemot vērtā ANM finansētā projekta par VPVKAC teritoriālo attīstību ietvaros veikto pētījumu, un dotācijas palielinājumu paredzēt valsts budžetā.
2. VARAM līdz 2024. gada 1. decembrim informēt LPS par esošās dotācijas apmēra ietvaros veikto plānoto finansējuma apmēru VPVKAC tīkla darbībai 2025. gadā.
3. VARAM, izstrādājot ANM finansētā projekta par VPVKAC teritoriālo attīstību ietvaros plānoto pētījumu par VPVKAC tīkla attīstību, pieaicināt LPS pārstāvi.
4. VARAM izvērtēt iespēju kopā ar Rīgas valstspilsētu izstrādāt redzējumu par Klientu apkalpošanas centru attīstību Rīgas valstspilsētā, kurā jau ir pieejami valsts pakalpojumu sniedzēji.
5. Nodrošināt pieejamu un kvalitatīvu valsts pārvaldes iestāžu ierēdņu attālināto konsultāciju sistēmu.
6. VARAM līdz šā gada 1. decembrim sagatavot informāciju par valsts iestāžu reģionālo tīklu attīstību un to sasaisti ar VPVKAC pakalpojumu grozu, par VARAM plānotajām aktivitātēm projekta rezultātu nodrošināšanā un piedāvāt risinājumu VPVKAC attīstībai, ja nav pietiekams pašvaldību pieteikumu skaits tīkla paplašināšanai.
7. **Kā risināt jautājumu par līdzfinansējumu pašvaldībām IT platformu uzturēšanai, kā arī izvērtēt iespēju valsts pusē sakārto datu ieguvi atbilstoši Ministru kabineta 2017. gada 7. novembra noteikumiem Nr. 658 “Noteikumi par civilās aizsardzības plānu struktūru un tajos iekļaujamo informāciju”**

**VARAM viedoklis:**

Plānojot investīcijas VARAM identificēja, ka Iekšlietu ministrijas (turpmāk – IeM) informācijas centri ir izrādījuši interesi par šo jautājumu, līdz ar to, lūgums LPS sazināties ar centru (Āri Dzērvānu). Ministru kabineta 2017. gada 7. novembra noteikumiem Nr. 658 “Noteikumi par civilās aizsardzības plānu struktūru un tajos iekļaujamo informāciju” ir IeM resora jautājums. LPS un IeM šī gada sarunas vēl notiks. Bez visa tā, pašvaldībām ir IT iespējas un platformas, ar kuru palīdzību tās var veidot savus specifiskus CA plānus. 04.04.2024. uzņēmēji to demonstrēja IeM industriju dienu ietvaros, kā piemēru minot ArcGIS, kuru dažas Latvijas pašvaldības jau ir sākušas izmantot CA.

Saskaņā ar Valsts pārvaldes iekārtas likumu iestādes darbojas tai noteiktās kompetences apjomā. Civilās aizsardzības un katastrofu pārvaldības likums nosaka, ka Valsts ugunsdzēsības un glābšanas dienests (turpmāk -VUGD) izskata un saskaņo objektu un paaugstinātas bīstamības objektu civilās aizsardzības plānu projektus, kā arī VUGD vada, koordinē un kontrolē civilās aizsardzības sistēmas darbību. Līdz ar to **jautājums par objektiem un paaugstinātas bīstamības objektu civilās aizsardzības plāniem ir tiešā VUGD kompetencē,** un šos plānus izstrādā un apstiprina objekta īpašnieks vai tiesiskais valdītājs.

Savukārt, attiecībā uz sadarbības teritorijas CA plāniem (turpmāk – pašvaldības CA plāns), šos plānus apstiprina pašvaldību domes. *MK noteikumi par civilās aizsardzības plānu struktūru un tajos iekļaujamo informāciju* nosaka kāda informācija un pielikumi ir ietverami minētajā plānā, bet arī šajā gadījumā plānu sagatavošana ir primāri saistāma ar VUGD un Nacionālo bruņoto spēku kompetenci, tai skaitā izstrādājot sadaļas, kas satur ierobežotas pieejamības informāciju.

Nacionālās drošības likums nosaka, ka IeM un to padotībā esošo institūciju kompetencē viens no uzdevumiem ir īstenot ugunsdrošības, ugunsdzēsības, glābšanas un civilās aizsardzības pasākumus. Civilās aizsardzības un katastrofu pārvaldības likums nosaka, ka IeM koordinē civilās aizsardzības sistēmas attīstības plānošanu un darbību. Ņemot vērā Valsts kontroles 2022. gada revīziju par valsts civilās aizsardzības sistēmas plānošanu un Valdības rīcības plānā izvirzītos uzdevumus civilās aizsardzības sistēmas pilnveidei, kā arī Valsts kontroles revīzijas ieteikumu ieviešanas gaitu, jautājumi par attiecīgām izmaiņām pašreiz ir izvirzīti Iekšlietu ministrijas dienas kārtībā, kur sistēmas pilnveidē līdzdarbojas vairākas institūcijas, tai skaitā VARAM. **Līdz ar to jautājums par iespējamu IKT platformu pašvaldību CA plāniem kopsakarībās sākotnēji ir pārrunājams ar IeM un Aizsardzības ministrijām un to padotībā esošām kompetentajām institūcijām, viņām attiecīgi arī lemjot par šīs iespējamās platformas aspektiem**.

**LPS viedoklis:**

Spēkā esošie Noteikumi nosaka valsts civilās aizsardzības plāna, sadarbības teritorijas civilās aizsardzības plāna, paaugstinātas bīstamības objekta civilās aizsardzības plāna un objekta civilās aizsardzības plāna struktūru un tajā iekļaujamo informāciju.

Pašvaldību rīcībā nav vienota koncepta (platformas) kā organizēt informācijas apkopošanu, attēlošanu, uzkrāšanu, sadarbību ar blakus pašvaldībām, iestādēm un/vai uzņēmumiem u.tml.

Dažās pašvaldībās ir koncepti, kas nodrošina daļu no minētā, bet lokāli un ierobežotā apjomā.

LPS uzskata, ka šo plānu izstrādi, aktualizēšanu, vienotu struktūru, sadarbību un citus jautājumus būtu ērtāk sagatavot un uzturēt aktualizētā stāvoklī, ja būtu pieejama vienota IKT platforma šādu strukturētu plānu izstrādei (*Kā piemērs, uz kā bāzes šādu Civilās aizsardzības platformu veidot, varētu būtu Teritorijas attīstības plānošanas informācijas sistēma (TAPIS), to papildinot ar jaunu CA moduli).*

VARAM iesaiste būtu nepieciešama vistiešākā – gan šīs platformas koncepta izstrādē, gan finansējuma piesaistē (piemēram, ERAF), gan realizācijā, gan metodiskā darba koordinēšanā.

**Puses vienojas:**

1. Civilās aizsardzības vienotas koplietošanas platformas izstrāde varētu būt viena no ERAF finansējuma prioritātēm.
2. Nepieciešama sadarbība starp pašvaldībām, IeM, Aizsardzības ministriju un VARAM vienotas IKT platformas izveidē. IeM varētu būt vadošais partneris platformas izveidē un darbināšanā. LPS apņemas organizēt darba procesus ar iesaistītām pusēm.
3. VARAM atbalsts un iesaistīšanās nepieciešama plānotās platformas sasaistē ar valsts digitālās transformācijas pamatnostādnēs noteiktiem uzdevumiem un likumdošanas sakārtošanu platformas darbināšanā.
4. LPS aktualizēs šo jautājumu sarunās ar 2. punktā minētajām ministrijām.
5. **Pašvaldību institūciju cilvēkresursu novērtējums un pastāvīgs noslodzes un produktivitātes monitorings**

**VARAM viedoklis:**

***Cilvēkresursu jautājuma aktualizēšana (pēdējie 4 gadi)***

Cilvēkresursu jautājums tika aktualizēts pēc VARAM pasūtītā un SIA “Ernst & Young Baltic” 2021. gadā veiktā pētījuma “Administratīvi teritoriālās reformas ietekmes uz pašvaldību administratīvo kapacitāti un pakalpojumu nodrošinājumu izvērtējums” (turpmāk – pētījums). Valsts kontrole 01.12.2022. publicēja revīzijas ziņojumu “Izaicinājumi pašvaldību personālpolitikā (cilvēkresursu politikā), noslēdzoties pašvaldību teritoriālajai reformai”[[1]](#footnote-2) (turpmāk – revīzija). Vienlaikus gan pirms, gan pēc revīzijas pašvaldību cilvēkresursu jautājums tika aktualizēts Saeimas Publisko izdevumu un revīzijas komisijas sēdē 01.06.2022., konstatējot, ka nekur vienuviet nav atrodama pilnvērtīga informācija par pašvaldībās nodarbinātajiem, kā arī jautājums tika skatīts 18.01.2023. un 16.01.2024. komisijas sēdēs.

Ņemot vērā, ka revīzijā tika vērtētas tikai 10 un aptaujātas 36 pašvaldības, kā arī, ņemot vērā revīzijā konstatēto, Saeimas komisija 16.01.2024. nolēma aicināt visas pašvaldības izmantot Valsts kontroles izstrādāto Vienotas noslodzes novērtēšanas metodiku cilvēkresursu (produktivitātes) novērtēšanai pašvaldībās. Līdz ar to VARAM 05.02.2024. nosūtīja metodiku pašvaldībām ar aicinājumu to izmantot un veikt nepieciešamos cilvēkresursu (produktivitātes) mērījumus, tādējādi veicinot lietderīgāku un racionālāku pašvaldības resursu izlietojumu.

***Pašvaldību cilvēkresursu izaicinājumi***

Pētījumā pēc Administratīvi teritoriālās reformas (turpmāk – ATR) ir konstatēti izaicinājumi saistībā ar pašvaldības darbinieku personālvadību – darbinieku motivācijas vadību saspringtos apstākļos (ieviešot ATR ietvaros paredzētās izmaiņas), darbinieku piesaisti (piesaistot augsti kvalificētus, specializētus darbiniekus), pienākumu sadali (integrējot plaša profila speciālistus par konkrētām funkcijām atbildīgajās struktūrvienībās), kā arī atalgojumu (gan tā salāgošanu starp ATR ietvaros apvienotajām bijušajām pašvaldībām, gan arī konkurētspēju ar privāto sektoru).

Revīzijā konstatētais pamatā sakrīt ar pētījumā konstatēto. Atsevišķās pašvaldībās ir grūtības ar konkrētu jomu speciālistu piesaisti (juristi, iepirkumu speciālisti, u.c.). Atalgojumu jautājums ir aktuāls, ņemot vērā pašvaldību ierobežotās budžeta iespējas. Pamatā trūkst stratēģiska un mērķtiecīga redzējuma pašvaldību darbinieku nodarbināšanā un apmācībā. Jaunizveidotajās pašvaldībās, pieņemot lēmumus par darbinieku slodžu skaitu, maz tiek analizēta produktivitāte, kopējais ieguldījums pašvaldību darbā un nereti pat nav skaidri izmērāmu un sasniedzamu mērķu darbiniekiem. Katra darbavieta pašvaldībā ir svarīga, tomēr jāpatur prātā, ka virsmērķis ir efektīvs pašvaldību darbs ar racionālu un pamatotu resursu izlietojumu.

Esot līdzīgiem izaicinājumiem, katrā pašvaldībā situācija ir individuāli vērtējama. Piemēram, ja vienā pašvaldībā konstatēts, ka viena darba veikšanai darbinieku ir par daudz un resursi tiek tērēti lieki, tad citā pašvaldībā darbinieki ir noslogoti, un būtu nepieciešami papildu darbinieki. Tādējādi pilnīgi vienāda un detalizēti aprakstīta kārtība cilvēkresursu izvērtēšanai visās pašvaldībās nebūtu racionāls risinājums.

Svarīgs aspekts, kas tika minēts revīzijā, ir darbinieku apmācība un kvalifikācijas celšana. Lai darbinieki konkrētos amatos darbu varētu izdarīt ātrāk un vairāk, ir vajadzīga uz pašvaldības mērķu sasniegšanu vērsta darbinieku apmācība[[2]](#footnote-3). Mērķtiecīgas un strukturētas pieejas trūkums gan darbinieku apmācībā, gan darba mērķu sasniegšanā var radīt negatīvu ietekmi uz pašvaldību funkciju izpildi. Formāla pieeja darbinieku cilvēkresursu optimizēšanā mazina pašvaldību darba efektivitāti, un ilgtermiņā nelietderīgi tiek tērēti pašvaldību ierobežotie resursi.

Valdības rīcības plānā 23.6. punktā ir noteikts, ka Valsts kanceleja ir atbildīgā iestāde uzdevumam, kura mērķis ir uz iedzīvotāju vajadzībām centrētu valsts pārvaldes un pašvaldību pakalpojumu pilnveide ieviešot digitālos pakalpojumus[[3]](#footnote-4). Ņemot vērā, ka viena no Valsts kancelejas funkcijām ir koordinēt valsts pārvaldes cilvēkresursu attīstības rīcībpolitiku, tad būtu sagaidāma arī Valsts kancelejas aktīvāka iesaiste cilvēkresursu izaicinājumu risināšanā pašvaldībās.

**LPS viedoklis:**

LPS pieņem VARAM informāciju zināšanai un informē, ka, lai uzlabotu pašvaldībās cilvēkresursu pārvaldību un sniegtu metodisko palīdzību šajā jautājumā, Valsts kancelejā tieši šobrīd  norit darbs pie Vadlīniju  pašvaldībām cilvēkresursu pārvaldības jautājumos, izstrādes. Vadlīnijas izstrādā SIA "O.D.A." sadarbībā ar Valsts kanceleju un darba grupu. Darba grupā ir iesaistīti arī pašvaldību pārstāvji  un  ir  notikusi gan Vadlīniju nepieciešamā satura iezīmēšana iesaistot pašvaldības, gan tagad jau norit  satura izvērtēšana un aktīvs darbs. Vadlīniju izstrādi plānots pabeigt 2024. gada augustā

**Puses vienojas:**

Pieņemt informāciju zināšanai.

1. **Dažādi**

1. Pēc vides aizsardzības funkciju nodošanas no VARAM uz Klimata un enerģētikas ministriju (turpmāk – KEM), LPS iezīmē tikai dažas no par aktuālajām vides jautājumu jomām, par kurām būtu jārunā LPS un ministriju 2024. gada sarunās, piemēram:

* ES Zaļā kursa politikas īstenošanai nepieciešamie priekšnosacījumi un pieejamais finansējuma apjoms – saistībā ar ES Zaļo kursu, kā arī direktīvām klimata pārmaiņu un vides jomā, kuras ir nesen pārņemtas vai arī kurās plānots veikt grozījumus (piemēram, Komunālo notekūdeņu direktīva, direktīva Par gaisa kvalitāti un tīrāku gaisu Eiropai, Atkritumu direktīva, Atjaunojamo energoresursu direktīva u.c.), dalībvalstīm būs jāievieš pasākumi, kuru īstenošana prasīs ievērojamus finanšu līdzekļus. Pārsvarā gadījumu šo pasākumu īstenošana būs jāveic pašvaldībām. Tādēļ LPS rosina sākt diskusiju par jautājumu, vai ir aplēsti kopējie nepieciešamie finanšu līdzekļi visu regulu un direktīvu prasību ieviešanai, kā arī zināmi konkrēti finanšu avoti. Ja finanšu līdzekļi attiecīgo pasākumu ieviešanai nebūs pieejami nepieciešamā apjomā, prasības nevarēs tikt izpildītas. LPS vērš uzmanību arī uz to, ka pasākumu ieviešana uz pakalpojumu izmaksu celšanas rēķina var būt neiespējama, jo tādā gadījumā nepieciešams aplēst, cik lieli būs, piemēram, tarifi par apkuri, kanalizācijas pakalpojumiem, atkritumu izvešanu, kā palielināsies nodokļu slogs utt. Šos jautājumus nedrīkst skatīt šauri tikai vienas jomas ietvaros. Iespējamās izmaksas ir jāsummē un jāvērtē saistībā ar iedzīvotāju maksātspēju, pretējā gadījumā lielai sabiedrības daļai vitāli nepieciešamie pakalpojumi var kļūt nepieejami. Ja finanšu līdzekļu apjoms būs nepietiekams visu prasību izpildei, nepieciešams skaidri noteikt prioritāros pasākumus;
* Arī jautājumā par Grozījumiem Ministru kabineta 2008. gada 3. jūnija noteikumos Nr. 406 "Virszemes ūdensobjektu aizsargjoslu noteikšanas metodika" – pašvaldību ieskatā MK noteikumu projekta kontekstā applūstošās teritorijas nav pielīdzināmas plūdu riska teritorijām. Izstrādājot šādu MK noteikumu redakciju, nav vērtēti ekonomiskie aspekti un to ietekme uz teritoriju attīstību, kā arī uz fizisko un juridisko personu īpašumiem. VARAM nav ņēmusi vērā jau iepriekš izteiktos pašvaldību iebildumus un priekšlikumus par Latvijas Vides ģeoloģijas un meteoroloģijas centra plūdu postījumu un plūdu riska karšu izmantošanu applūstošo teritoriju noteikšanai;
* Atkritumu apsaimniekošanas jautājumi u.c.

2. VARAM piedalīties sarunās ar KEM, Ekonomikas ministriju un IM par sekojošiem jautājumiem:

* vienotu datu sistēmas izveidi, kur pašvaldības jebkuram plānošanas vai stratēģiskajam dokumentam var iegūt ģeotelpiskos klimata pārmaiņu scenāriju datus (TAPIS, Ģeoportāls u.c.);
* nepieciešamība aktualizēt ar būvklimatoloģiju saistītos normatīvos aktus, kā arī klimata pārmaiņu scenāriju datu integrēšana citos būvniecību un civilo aizsardzību (tai skaitā, civilās aizsardzības plānu) regulējošos normatīvajos aktos.

**Puses vienojas:**

1. Pieņemt zināšanai LPS iezīmētās aktuālās tēmas vides jomā, informējot VARAM/KEM par pieteiktajām tēmām.
2. VARAM piedalās kompleksās sarunās ar ministrijām par konkrēti nodefinētiem jautājumiem savas kompetences ietvaros.

*Sarunas beidz:* plkst. 12:00.

Vides aizsardzības un reģionālās attīstības ministre

**Inga Bērziņa**

Latvijas Pašvaldību savienības priekšsēdis

**Gints Kaminskis**

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

1. Valsts kontroles revīzijas ziņojums “Izaicinājumi pašvaldību personālpolitikā (cilvēkresursu politikā), noslēdzoties pašvaldību teritoriālajai reformai” pieejams: <https://lrvk.gov.lv/lv/revizijas/revizijas/noslegtas-revizijas/izaicinajumi-pasvaldibu-personalpolitika-cilvekresursu-politika-nosledzoties-pasvaldibu-teritorialajai-reformai> [↑](#footnote-ref-2)
2. VARAM sadarbībā ar Latvijas plānošanas reģioniem kopš 2022. gada īsteno Atveseļošanas fonda projektu "Pašvaldību kapacitātes stiprināšana to darbības efektivitātes un kvalitātes uzlabošanai" (projekta Nr. 3.1.1.2.i.0/1/22/I/VARAM/001), kā ietvaros tiek nodrošinātas apmācības pašvaldību speciālistiem. Projekta mērķis: celt pašvaldību kapacitāti to darbības efektivitātes un **kvalitātes uzlabošanai administratīvi teritoriālās reformas kontekstā**, lai tās spētu nodrošināt tām likumos noteikto autonomo funkciju izpildi salīdzināmā kvalitātē un pieejamībā, kā arī spētu sniegt iedzīvotājiem kvalitatīvus pakalpojumus par samērīgām izmaksām atbilstoši aktuālajām demogrāfiskajām tendencēm. Vairāk par projektu: <https://www.varam.gov.lv/lv/projekts/pasvaldibu-kapacitates-stiprinasana> [↑](#footnote-ref-3)
3. Valdības rīcības plāns pieejams: <https://likumi.lv/ta/id/349266-par-valdibas-ricibas-planu-deklaracijas-par-evikas-silinas-vadita-ministru-kabineta-iecereto-darbibu-istenosanai> [↑](#footnote-ref-4)